
 RAPORT 
asupra propunerii legislative  pentru  modificarea  Legii nr.3/2000 privind organizarea şi desfăşurarea referendumului
   În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu propunerea legislativă pentru modificarea  Legii nr.3/2003 privind organizarea şi desfăşurarea referendumului, trimisă cu adresa nr. Pl.x.803 din 1 noiembrie 2006, înregistrată sub nr. 31/1274 din 3 noiembrie  2006.
Senatul, în calitate de primă Cameră sesizată, în şedinţa din 26 octombrie  2006, a  respins propunerea legislativă.
Camera Deputaţilor este Cameră decizională, potrivit prevederilor art. 75 din Constituţia României, republicată şi ale art. 92 alin. (9) pct. 2, lit.i)  din Regulamentul Camerei Deputaţilor, republicat .
Comisia pentru administraţie publică, amenajarea teritoriului şi echilibrul ecologic, în şedinţa din 14 noiembrie 2006, nu  a avizat favorabil propunerea legislativă, cu avizul nr.26/1259 din 14 noiembrie  2006.
Comisia pentru drepturile omului,culte şi problemele minorităţilor naţionale, cu avizul nr.1274 din 14 noiembrie 2006,  nu acordă aviz favorabil propunerii legislative.
Guvernul, prin punctul de vedere , transmis cu adresa nr.1667 din 26.05.2006, nu susţine adoptarea  iniţiativei legislative în forma prezentată.
Consiliul Legislativ  a avizat favorabil propunerea legislativă,cu observaţii şi propuneri, conform avizului nr.633/ 2.05.2006.
        Propunerea legislativă supusă dezbaterii are ca obiect de reglementare atât completarea  cu un nou alineat la art.14 din Legea nr.3/2000 privind organizarea şi desfăşurarea referendumului nr.3/2000, alin.(11) prin care  se propune organizarea unui referendum local la iniţiativa primarului, a unei treimi din numărul consilierilor sau cel puţin 25% din numărul cetăţenilor cu drept de vot, referendumul urmând a se hotărî cu votul majorităţii  consilierilor în funcţie, cât şi modificarea art.16 din Legea nr.3/2000, prin care se stipulează că obiectul şi data organizării referendumului se vor stabili prin hotărârea consiliului local, cu votul majorităţii consilierilor în funcţie şi se vor aduce la cunoştinţă publică cu cel puţin 20 de zile înainte de ziua desfăşurării acestuia.. 

    În conformitate cu prevederile art. 61 din Regulamentul Camerei Deputaţilor, membrii comisiei  au examinat propunerea legislativă mai sus menţionată, în şedinţa din 7 februarie 2007.  La lucrările Comisiei a luat parte, în calitate de invitat, doamna Barbara Katalin Kibedi, secretar de stat la Ministerul Justiţiei.
          Cu prilejul dezbaterilor, membrii comisiei au constatat că iniţiatorii  propunerii legislative nu au ţinut seama de faptul că textul propus este deja reglementat la art.13 din legea în vigoare, care consacră posibilitatea ca problemele de interes deosebit din unităţile administrativ-teritoriale şi subdiviziunile administrativ-teritoriale ale municipiilor să fie supuse aprobării locuitorilor, prin referendum local. De asemenea, se impunea ca demersul iniţiatorilor trebuia să se materializeze sub forma propunerii de modificare a alin.(1) al art.14 din Legea nr.3/2000, cu luarea în considerare şi a necesităţii păstrării celorlalte norme referitoare la dreptul  primarului, al preşedintelui consiliului judeţean sau al unei treimi din numărul consilierilor locali sau judeţeni de a propune consiliilor respective să stabilească problemele supuse referendumului local. Cât priveşte   propunerea de modificare a alin.(1) al art.16, aceasta, în cazul materializării sale, ar conduce la diminuarea posibilităţii efective de organizare a referendumurilor locale, ştiind că obiectul acestora îl formează problemele de interes deosebit din unităţile administrativ-teritoriale.   
           La şedinţa Comisiei, din totalul de 24 membri ai Comisiei juridice, de disciplină şi imunităţi, au fost prezenţi  16 deputaţi.
     În urma dezbaterilor şi a punctelor de vedere exprimate, membri Comisiei au hotărât, cu majoritate de voturi (o abţinere), să propună plenului Camerei Deputaţilor respingerea  propunerii legislative pentru modificarea Legii nr.3/200 privind organizarea şi desfăşurarea referendumului .
  În raport de obiectul şi conţinutul său ce vizează modificarea unei legi organice, proiectul de lege face parte din categoria legilor organice.

